**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: [titkarsag@ph.martfu.hu](mailto:titkarsag@szolnex.martfu.hu)

**ELŐTERJESZTÉS**

Martfű Város Önkormányzata Képviselő-testületének

a települési támogatásról szóló önkormányzati rendeletére.

Martfű Város Önkormányzata Képviselő-testületének

2015. február 26-i ülésére

Előkészítette: Szász Éva jegyző, Kesjár Attiláné főelőadó

Véleményező: Pénzügyi Ügyrendi és Városfejlesztési Bizottság

Egészségügyi, Foglalkoztatási és Szociális Bizottság

Döntéshozatal: minősített többség

Tárgyalás módja: nyilvános ülés

Indokolás

a települési támogatásról szóló …./2015.(…..) önkormányzati rendelethez

A szociális igazgatásról és szociális ellátásról szóló 1993. évi III. törvény (továbbiakban: Szt.) 2015. március 1-jén hatályba lépő módosítása szerint egyes szociális ellátásokat a járási hivatalokon keresztül továbbra is az állam biztosítja, egyes ellátások pedig megszűnnek, helyettük az önkormányzatok saját hatáskörükben, rendeleti szabályozással állapíthatnak meg rászorultságtól függő támogatásokat.

Az állam felelősségi körében, a járási hivatalok által nyújtott ellátások:

* Foglalkoztatást helyettesítő támogatás
* Egészségkárosodási és gyermekfelügyeleti támogatás (ez lép a rendszeres szociális segély helyébe)
* Időskorúak járadéka
* Alapösszegű, emelt összegű és kiemelt ápolási díj
* Alanyi és normatív közgyógyellátás
* Hatósági bizonyítvány kiállítása egészségügyi szolgáltatásra való jogosultságra.

2015. március 1-jétől a lakásfenntartási támogatásra, adósságkezelési szolgáltatásra, méltányossági közgyógyellátásra, illetve a méltányossági ápolási díjra vonatkozó szabályozás hatályon kívül helyezésre kerül. Az ezen időpont előtt megállapított ellátások lejáratukig még folyósításra kerülnek.

Az önkormányzatok által biztosított ellátás neve 2015. március 1-től települési támogatás lesz.

Az Szt. a települési támogatás keretében biztosítandó juttatások körét csak példálózóan sorolja fel:

* lakhatáshoz kapcsolódó rendszeres kiadások viseléséhez,
* a 18. életévét betöltött tartósan beteg hozzátartozójának az ápolását, gondozását végző személy részére,
* a gyógyszer-kiadások viseléséhez,
* a lakhatási kiadásokhoz kapcsolódó hátralékot felhalmozó személyek részére

nyújtható települési támogatás.

Ezen túl az önkormányzatok bármely más, támogatandónak ítélt élethelyzet esetén nyújtható támogatás.

Az Szt.által szabott egyetlen kötelezettség az, hogy a Képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani. A létfenntartást veszélyeztető élethelyzet, a létfenntartási gond meghatározása a jogosultsági feltételekkel, a támogatás összegével együtt az önkormányzat jogosultsága.

A Képviselő-testületnek 2015. február 28-ig meg kell alkotnia a törvényi rendelkezéseknek megfelelő rendeletét.

Az önkormányzat 2015. évi költségvetését a Képviselő-testület I. fordulóban már megtárgyalta, melyben az úgynevezett „kifutó” ellátásokra a régi finanszírozással 9 millió Ft-ot tervezett, az új ellátásokra pedig 28 millió Ft került beépítésre.

Tekintettel arra, hogy az új ellátásokra önkormányzatunk állami támogatást nem kap, ezért a támogatások rendszerét a rendelkezésre álló forrással összhangban kell megállapítanunk.

Az elkészült rendelet-tervezetben a kötelező rendkívüli települési támogatáson túl a lakásfenntartási támogatás, a gyógyszertámogatás és a szociális ösztöndíj szabályozására tettünk javaslatot.

A rendkívüli települési támogatáson belül temetési támogatás, krízistámogatás és eseti támogatás bevezetésére vonatkozik a tervezet.

A 2014. évi segélyezési tapasztalatok az alábbiak:

**Lakásfenntartási támogatás:**

2014-ben összesen 514 családot támogattunk **normatív** **lakásfenntartási támogatás** keretében éves szinten. Ez átlagosan havi 290 háztartás támogatását jelenti. Ehhez kapcsolódott – az adósságkezelési támogatásban részesülők támogatásaként – az **alanyi lakásfenntartási támogatás**, melyben 2014. januártól a korábban megállapított „átnyúló” ellátásként 67 háztartás részesült. Az év folyamán további 55 fő került be adósságkezelési támogatásba.

A lakásfenntartási támogatás a támogatásba bevont családok villany, gáz, víz, lakbér, közös költség díját csökkentette. A támogatás kizárólag természetbeni juttatásként került megállapításra, az adott közüzem felé történő utalással.

Az összes kifizetett támogatás összege 12.104.200.-Ft, melyből önerő 10 %, azaz 1.210.420.-Ft.

2015-ben várható létszámok és kifizetések (Szt. 2015.02.28-án hatályos rendelkezései szerint):

háztartás száma kifizetésre kerülő támogatás összege

Január 232 901.400.-Ft

Február 211 883.600.-Ft

Március 166 654.900.-Ft

Április 155 611.400.-Ft

Május 133 523.000.-Ft

Június 109 434.700.-Ft

Július 93 368.100.-Ft

Augusztus 84 335.300.-Ft

Szeptember 58 234.100.-Ft

Október 39 153.600.-Ft

November 11 43.300.-Ft

December --- ----

Összesen: 5.143.400.-Ft melyből önrész 10 %

**Lakhatási támogatás 2015. évben (2015. március 01-jén hatályos rendelkezés szerint):**

(jelenlegi lakásfenntartási támogatásban részesülők jövedelmi viszonya és családi jogállása figyelembe vételével)

várható létszám (háztartás) várható költség (ezer Ft)

3000.-Ft-os havi támogatással

Január --- 0

Február --- 0

Március 10 30

Április 20 60

Május 40 120

Június 60 180

Július 70 210

Augusztus 90 270

Szeptember 110 330

Október 140 420

November 170 510

December 180 540

**Összesen: 2.670**

2016-os évre ez a költség várhatóan: 6.480.000.-Ft

**Méltányos közgyógyellátásban 17 fő** részesült. 2014-ben ez az önkormányzat részére 214.056.-Ft költséget jelentett, mely a megállapított egyéni gyógyszerkeret 30 %-a. A 2015. évre átnyúló jogosultság az önkormányzat részére további költséggel nem jár, hiszen az önrészt a megállapításkor egy összegben kell befizetni. Ez max. 50 ezer forintot eredményezhet ebben az évben (figyelembe véve, hogy 2015. február 28-ig lehet kérelmet benyújtani). A fennálló jogosultságok kezelése „csupán” adminisztrációs feladatokat von maga után.

A bevezetendő **gyógyszertámogatás** (mely a közgyógyellátásból kiszoruló, de egészségi állapotuk, illetve szociális helyzetük miatt támogatásra szoruló személyek kiadásainak enyhítését szolgálja) várhatóan hasonló létszámot érint, mint a méltányos közgyógyellátásban részesülők száma.

**Várható költsége:**

2015-ben 10 hónappal számolva max. 600.000.-Ft, 2016-ban (teljes év) 816.000.-Ft

**Méltányos ápolási díjban 41 fő** részesült. Ez tárgyévben 6.788.355.-Ft-os kifizetést eredményezett. A megszüntetésre az adott ügyfél 2 éves felülvizsgálatát követően kerül sor, amiből az is következik, hogy ez az ellátási forma – bár csökkenő számban – 2016-ra is átnyúlik.

Tekintettel arra, hogy a 2015. március 1-jén hatályba lépő rendelkezések alapján az önkormányzat nyújthat támogatást azoknak a személyeknek, akik az Szt. alapján ápolási díjra nem lesznek jogosultak, azonban ez a támogatás – eltérően az ápolási díjtól – nem minősül szolgálati időnek, illetve az egészségügyi ellátásra való jogosultságot sem biztosítja. Az ügyfelek érdekeit is szem előtt tartva jobb megoldás számukra, ha vissza/bekerülnek az aktív korúak ellátási rendszerébe, ami biztosítja számukra a kizárólag egészségügyi ellátásra való jogosultságot. Felvettük a Munkaügyi Központtal a kapcsolatot, akik biztosítottak arról, hogy a jelenleg ápolási díjban részesülők már az ellátás ideje alatt elkezdhetik az együttműködést velük. 90 napos együttműködést követően – amennyiben az egyéb jogosultsági feltételek is fennállnak – az aktív korúak ellátása megállapítható lesz számukra. Az FHT folyósításának ugyan feltétele, hogy évente 30 napot foglalkoztatásban töltsenek, ami gondot jelenthet azoknál a betegeknél, akik folyamatos ellátásra, ápolásra szorulnak, azonban ez háztartási munkával is megváltható (NAV-nál bejelentett háztartási munka).

Az **adósságcsökkentési támogatás 52 családot** érintett. Az adósságkezelési támogatásban 2014. januártól a korábban megállapított „átnyúló” ellátásként 67 háztartás részesült. Az év folyamán további 55 fő került be adósságkezelési támogatásba, és 94 esetben került sor megszüntetésre (lejárt hatály, vagy együttműködés hiánya miatt). Sajnos az együttműködés hiánya miatt megszüntetés visszafizetési kötelezettséget is von maga után, amit a legtöbb esetben még végrehajtással sem tudunk foganatosítani.

Ez kb. 3.390.000.-Ft-os kiadással járt, melynek önrésze a kifizetés 10 %-a, amely 339.000.-Ft. Ez a támogatás is végig vezetődik 2015-ben, illetve jelenleg is van 3 új kérelem, melyek megállapítás esetén 24 hónapig a rendszerben maradhatnak.

Ugyanakkor ez a támogatási forma olyan nagy összegű kiadást jelent az önkormányzat részére, melynek biztosítását Martfű Város Önkormányzata a jelenlegi bevételi források mellett nem tudja finanszírozni. 50 család támogatása meghaladja a 2015-ös évben bevezetendő lakhatási támogatásra fordítandó teljes összeget, mely kb. 180 család lakhatásának biztosítását támogatja.

A megszűnő ellátási formák az önkormányzatnál 2015-ben továbbra is „élő” segélyként fognak funkcionálni, hiszen nyilvántartásunk alapján egész évre, sőt sok esetben 2016-ra „átnyúlnak” a már megállapított ellátások. Ezek folyamatos kifizetést, illetve ügyintézést eredményeznek (megszüntető határozatok, ügyfélforgalom, kifizetési listák, visszaigénylések, stb.).

A fenti ellátások megszűnésével arányosan növekedni fog a nehéz helyzetből rendkívül nehéz helyzetbe sodródó ügyfelek száma, hiszen a számadatok, valamint az ügyfelek által elmondottak világosan mutatják, hogy Martfű lakosságának igen nagy százalékát érinti. Sokan vannak, akik egyszerre több ellátási formában is részesülnek, melyek megszűnése komoly kiesést fog eredményezni. Sok családnak a lakhatása, illetve a már a rezsidíjakat most is nehezen kifizetők közül sokak közüzemi szolgáltatása, sőt élelmezése kerülhet veszélybe.

**Helyi rendeletben szabályozott ellátási formák:**

**Szociális ösztöndíj**

54 kérelmezőt, **66 jogosultat** érintett 2014. évben. Az erre felhasznált összeg 898.000.-Ft.

**A 2015. március 1-jén életbe lépő rendelkezés alapján várható létszám alakulása:**

6 fő 5000.-Ft/hó 120.000.-Ft/év (09.01-12.31.)

4 fő 4000.-Ft/hó 64.000.-Ft/év

**2015-ben a február 28-án hatályos rendelkezés szerint (tekintettel arra, hogy februárban 2 kérelem érkezett):**

9 fő középiskolás és 2 fő felsőfokú oktatásban résztvevővel (01.01-06.30.) kb. 330.000.-Ft kifizetést jelent

**2016-os tanévben kb. 500.000.-Ft éves költséggel lehet számolni.**

A főiskolai tanulmányokat folytatók igénybe vehetnek más ösztöndíjakat (pl. főiskolán tanulmányi ösztöndíj). A középiskolások megtartása az ösztöndíjazási rendszerben azért fontos, mert számukra más ösztöndíj igénylésére nincs lehetőség.

Griff ösztöndíj (nem áll rendelkezésemre adat)

Bursa Hungarica ösztöndíj **36 jogosult** (felhasználás 2.160.000.-Ft 2014-ben)

**Önkormányzati segély** (2015-ben települési támogatás) 2014-es évre levetítve:

**941 alkalommal** történt kifizetés, mely tartalmazza a természetbeni juttatásként adott önkormányzati segélyt is. Ez 2014-ben 13.616.596.-Ft-os kiadást jelentett.

Ebből természetbeni juttatásként 58 esetben nyújtottuk természetbeni juttatásként (tűzifa, gyógyszer, stb.), 30 esetben utalvány formájában nyújtottunk segélyt, 24 esetben temetési segélyként került kifizetésre.

31 esetben – a Tisza Takarékszövetkezet felszámolása miatt bajba jutott ügyfelek részére – visszatérítendő kamatmentes kölcsön formájában nyújtottunk segélyt, melynek összege összesen 1.510.000.- Ft volt.

Természetbeni juttatásként kifizetett segély összege: 647.983.-Ft

Utalvány formájában „ 297.000.-Ft

Temetési segélyként „ 557.000.-Ft

**Köztemetés** (mely nem szűnik meg, azonban további költséget von maga után):

2014-ben 13 alkalommal rendeltünk el köztemetést. Ez 972.427.-Ft-ot jelentett úgy, hogy 2 esetben a Pietas Kft. saját költségén gondoskodott a temetésről. Az esetek nagy részében az ügyfelek a közköltség részletekben való visszafizetését vállalják, és az esetek nagy részében e kötelezettségüknek eleget is tesznek. Problémát elsősorban azok a köztemetési esetek jelentenek, amikor ingatlanra terheljük rá a költséget. Tapasztalat, hogy ezeket soha, vagy csak nagyon ritkán, évekkel később kapjuk vissza. A fizetést nem teljesítőknek általában nincs letiltható jövedelme, így azt behajtani sem tudjuk. További problémát a más településen elhunytak köztemetési költsége okoz, mivel ott többnyire magasabb költségen történik (pl. Szolnok 172 ezer forintos számlát küldött), elrendeljük a visszafizetést, azonban ez többnyire nem valósul meg. A 2015-ös év kezdeti adatai alapján (2015. január 12-ig 5 köztemetést kellett elrendelni, mivel a hozzátartozók nem tudnak gondoskodni az eltemettetésről). A köztemetés száma évről évre növekszik, és a megszűnő szociális támogatások miatt valószínűleg további növekedéssel kell számolni.

Részletes indoklás

a települési támogatásról szóló …./2015.(…..) önkormányzati rendelethez

1. **– 8. §-hoz**

A rendelet célját, hatályát, az eljárási szabályokat tartalmazza.

**9. §-hoz**

A települési támogatás formáit határozza meg.

**10. §-hoz**

A lakhatási támogatás jogosultsági feltételeit, összegét, folyósítási szabályait határozza meg figyelemmel a megszüntetésre kerülő normatív lakásfenntartási támogatás szabályaira annak érdekében, hogy a szociálisan rászorult kérelmezők ellátása továbbra is megfelelően biztosított legyen.

**11. §-hoz**

A gyógyszertámogatás jogosultsági feltételeit, folyósításának szabályait tartalmazza. Ez az ellátási forma a méltányossági közgyógyellátás megszűnése miatt továbbra is biztosítja a rendszeres gyógyszerszedő, rászoruló személyek támogatását. A megszűnő ellátás jogosultsági feltételei annyiban változnak, hogy a jövedelemhatárt 150, illetve 200 %-ról 200, valamint 300 %-ra emeltük meg.

**12. §-hoz**

Az eddig is nyújtott ellátási formát megtartva rendelkezik e § az igénybevétel szabályairól. Az új szabályozásból kikerült a felsőfokú tanulmányokat végzők támogatása, mivel számukra ösztöndíj rendszer segíti kiadásaik támogatását.

**13. – 16. §-hoz**

A rendelet értelmében a kötelezően nyújtandó rendkívüli települési támogatást temetési, krízis és eseti támogatás formájában nyújtja az önkormányzat, meghatározva a jogosultsági feltételeket, a természetbeni ellátás lehetőségeit, az igénybe vehető támogatás felső határát.

**17. §-hoz**

Az eddig szabályozáshoz hasonlóan tartalmazza e § a köztemetés költségeinek megtérítése alóli mentesítés lehetőségét.

**18. §-hoz**

A hatályba léptető, hatályon kívül helyező rendelkezéseket, valamint a folyamatban lévő ügyekre vonatkozó rendelkezéseket tartalmazza.

Hatásvizsgálat

a települési támogatásról szóló …./2015.(…..) önkormányzati rendelethez

1. **Társadalmi-gazdasági, költségvetési hatása:**

A rendelet-tervezet mind társadalmi-gazdasági, mind pedig költségvetési szempontból nagy jelentőséggel bír.

A szociális biztonság, a rászorultak részére történő segítségnyújtás - kiemelten az időskorú lakosság, a gyermeket nevelő családok részére – a társadalom valamennyi tagjának érdeke és kötelezettsége. A törvény értelmében a szociális ellátás feltételeinek megteremtése az állam és az önkormányzatok feladata.

Költségvetési szempontból önkormányzatunk számára hatalmas terhet jelent a rendelet hatályba léptetése, tekintettel arra, hogy az állami támogatás ezen ellátások esetében megszűnik, településünk kivételes támogatásra sem számíthat a szociális kiadások költségeinek csökkentésére.

Súlyosbítja a helyzetet, hogy az állami elvonás évről évre nő, a helyi adóbevétel összege bizonytalan, a lakosság újabb helyi adókkal már terhelhető, így a szociális kiadások forrásának megteremtése mind rövid, mind hosszú távon hatalmas problémát jelent.

1. **Környezeti és egészségi hatása, következményei:**

A rendelet megalkotásának egészségügyi hatása a gyógyszertámogatás, a rászorultak élelmezési kiadásának támogatása kapcsán van, közvetetten pedig a súlyos anyagi problémák okozta kilátástalanság egészségromboló hatása mutatható ki, mely az önkormányzati támogatással, a szociális ellátórendszer egyéb formáival csökkenthetőek.

1. **Adminisztratív terheket befolyásoló hatás:**

A rendelet-tervezet elfogadása nem jár plusz adminisztratív terhekkel.

1. **A jogszabály megalkotásának szükségessége, a jogalkotás elmaradásának várható következményei:**

A jogalkotás törvényi kötelezettsége 2015. február 28-ig az önkormányzatnak, ugyanakkor a szabályozás elmaradása a település szociális ellátó rendszerében hatalmas zavart okozna.

1. **A jogszabály alkalmazásához szükséges személyi, szervezeti, tárgyi és pénzügyi feltételek:**

Rendelkezésre állnak.

Martfű, 2015. február 18.

Dr. Papp Antal

polgármester